
Δελτίο Τύπου για την κινητοποίηση στο Δημοτικό Συμβούλιο του Δήμου Χανίων

Σήμερα, Τετάρτη 30/9, πραγματοποιήθηκε κινητοποίηση στο Δημοτικό Συμβούλιο του Δήμου Χανίων, με θέμα το οξυμένο ζήτημα της στέγασης και την φοιτητική κάρτα μεταφορών. Η κινητοποίηση αυτή πραγματοποιήθηκε με πρωτοβουλία του ΦΣ Εστιών Πολυτεχνείου Κρήτης, με σκοπό να τοποθετηθεί η Δημοτική Αρχή  για τα ζητήματα αυτά. 
Στις τοποθετήσεις τους, οι εκλεγμένοι με την Πανσπουδαστική ΚΣ στα ΔΣ των Φοιτητικών Συλλόγων Πολυτεχνείου Κρήτης και του ΕΛΜΕΠΑ έκαναν ξεκάθαρη την ανάγκη των φοιτητών για στήριξη από το κράτος σε θέματα στέγασης και οικονομικής ελάφρυνσης, απαιτώντας:
Να αξιοποιηθούν τα κτίρια του παλιού Ψυχιατρείου  Χανίων ως προσωρινές φοιτητικές εστίες για τους φοιτητές του ΕΛΜΕΠΑ Χανίων, μέχρι να ανεγερθούν μόνιμες εστίες για το ίδρυμα. 
Να μειωθεί άμεσα η μηνιαία κάρτα μεταφορών του ΚΤΕΛ για τους φοιτητές του Πολυτεχνείου Κρήτης  και του ΕΛΜΕΠΑ Χανίων , ως μια σημαντική οικονομική ανακούφιση  για τους φοιτητές.
Στα αιτήματα αυτά, το Δημοτικό Συμβούλιο έδωσε κάποιες απαντήσεις. 
Όσων αφορά το πρώτο αίτημα, στηρίχθηκε ομόφωνα  από το Δημοτικό Συμβούλιο το ψήφισμα του ΦΣ Εστιών, προσθέτοντας να αξιοποιηθούν τα κτίρια του παλιού Ψυχιατρείου Χανίων για φοιτητικές εστίες, και επίσης ο Δήμος Χανίων να διεκδικήσει το υπόλοιπο της έκτασης για ζητήματα κοινωνικής κατοίκησης. 
 Για το ζήτημα της κάρτας μεταφοράς, ο δήμαρχος δεσμεύτηκε να βρεθεί λύση για την μειωμένη κάρτα μέχρι τον Νοέμβριο, και πως σε αντίθεση με προηγούμενες χρονιές, η μειωμένη κάρτα θα ισχύσει και για τους φοιτητές του ΕΛΜΕΠΑ. 
Με αυτή τη κινητοποίηση, οι φοιτητές καταφέραμε να πάρουμε κάποιες δεσμεύσεις, αλλά ο αγώνας για μια ελάφρυνση στο ζήτημα της  στέγασης και του μεγάλου κόστους ζωής δεν σταματάει εδώ. Συνεχίζουμε τον αγώνα για να εκδοθεί η μηνιαία κάρτα μεταφορών άμεσα και για όλο τον χρόνο! 
Καλούμε κάθε φοιτητή και φοιτήτρια στην κινητοποίηση στην Πρυτανεία του Πολυτεχνείου Κρήτης , στις 2 Οκτώβρη, στις 11:00 για τα  ζητήματα φοιτητικής μέριμνας και σε  κινητοποίηση στον Πρόεδρο  του ΕΛΜΕΠΑ Χανίων  στις 5 Οκτώβρη στις 11:00! 
Διεκδικούμε: 
Να καλυφθούν οι ανάγκες στέγασης των πρωτοετών φοιτητών με ευθύνη του  κράτους.
Τα έσοδα από την ακίνητη περιουσία του Πολυτεχνείου να αξιοποιηθούν εδώ και τώρα για τις ανάγκες των φοιτητών. Να δημοσιευτεί η ακίνητη περιουσία του Πολυτεχνείου Κρήτης και του ΕΛΜΕΠΑ Χανίων και τα ποσά από την εμπορική αξιοποίησή τους!
Με ευθύνη του κράτους, της διοίκησης Πολυτεχνείου και ΕΛΜΕΠΑ και του κράτους να μισθωθούν δωμάτια ξενοδοχείων, ώστε να καλυφθούν οι ανάγκες για την στέγαση των φοιτητών!
Αξιοποίηση ακινήτων που βρίσκονται στην ιδιοκτησία της τοπικής διοίκησης, του κράτους και των ιδρυμάτων, όπως το συγκρότημα του Παλιού Ψυχιατρείου Χανίων για τη δημιουργία ξενώνων! 
Άμεση ολοκλήρωση της Δ’ Φάσης Εστιών του Πολυτεχνείου Κρήτης, με ευθύνη του κράτους!
Άμεση ανέγερση εστιών για τους φοιτητές του ΕΛΜΕΠΑ Χανίων. Να βρεθεί άμεσα ο χώρος και η χρηματοδότηση, ενώ μέχρι τότε να καλυφθούν οι ανάγκες των φοιτητών του ΕΛΜΕΠΑ  με μίσθωση ξενοδοχείων!
Επίδομα ενοικίου στα 500 ευρώ τον μήνα για να καλυφθούν πραγματικά οι ανάγκες. Διεύρυνση των δικαιούχων, πλαφόν στα ενοίκια!
Να καταργηθεί το χαράτσι των 100 ευρώ για τους δικαιούχους της εστίας!
Να καταργηθεί ο απαράδεκτος εσωτερικός κανονισμός, που ανοίγει τον δρόμο για ένταση της καταστολής απέναντι σε φοιτητές που διεκδικούν το αυτονότητο δικαίωμά τους στην στέγαση!
Δωρεάν σίτιση, μετακίνηση και internet για όλους τους φοιτητές. ΑΜΕΣΗ επαναφορά της καταργημένης μειωμένης κάρτας μεταφορών για Πολυτεχνείο Κρήτης και ΕΛΜΕΠΑ Χανίων για όλο τον χρόνο, σαν ελάχιστο μέτρο στήριξης 
Μείωση και πλαφόν στην τιμή του ηλεκτρικού ρεύματος, ένταξη στο κοινωνικό τιμολόγιο για την φοιτητική στέγη. 
Κατάργηση του ΦΠΑ στα βασικά είδη κατανάλωσης και ειδικού φόρου κατανάλωσης στην ενέργεια. 
Κατασκευή εστιών με ευθύνη του κράτους, χωρίς ΣΔΙΤ και την εμπλοκή εργολάβων! Καμία σκέψη για ενοίκια στις εστίες![image: Εικόνα]

